2017 September | Hessequa Nuus
MOSSEL BAY WHEELS GATHERING 2017
September 29th, 2017 Uncategorized No Comments »
SUID-KAAP KINDERKOOR SING OP STILBAAI.
Die beroemde Suid-Kaap Kinderkoor (SKKK) van George onder leiding van die dinamiese Jan-Erik Swart tree Saterdagaand 14 Oktober 2017 om 7nm. op in ‘n galakonsert in die Gemeenskapsaal Stilbaai,op uitnodiging van die Stilbaai Musiekvereniging. Die konsert is die hoogtepunt en afsluiting van die vereniging se jaarprogram.
Die koor, onder die leiding van Jan-Erik Swart het reeds besondere hoogtes bereik, onder andere drie goue medaljes gewen en die eerste plek verower in die kategorie Musica Sacra op die belangrikste koorkompetisie ter wêreld, nl. die Agtste Olimpiese Wêreld Koorspele in Riga, Letland in 2014.Dit was ongehoord dat ‘n nuweling-koor soos SKKK so ‘n hoë standaard tydens sy eerste internasionale kompetisie behaal om bo ongeveer 240 wêreldkore wat in hulle kategorie deelgeneem het, uit te styg. In September van dieselfde jaar by die ATKV Animato Koorkompetisie-finaal in die Hugo Lambrechts Ouditorium, Parow, is die SKKK aangewys as beste algehele koor van die kompetisie, beste kinderkoor, beste uitvoering van ‘n Romantieke werk, kontemporêre werk, Afrika-Etniese werk asook beste vooreskrewe werk, en is as kampioene bekroon. In 2016 het die SKKK aan die 64ste Muziekfestival voor de Jeugd in Neerpelt, België deelgeneem en die eerste plek cum laude behaal.
Jan-Erik Swart is die koorleier sedert 1996 en het eweeens ‘n string toekennings op sy naam. Hy het ‘n B.A.Mus. UNISA,1998, Hoër Onderwysdiploma UNISA 1999 en ‘n M.Mus –graad in Koorleiding verwerf aan NMMU in 2012.Hy is vereer deur die George Munisipaliteit vir sy uitstaande prestasie met Kindrkore en hou die Hoof van die Vloot se Beste Diens Toekenning 1990. Hy was ook die SA Nasionale Wenner: Militëre orkeste 1994 en het opgetree as beoordelaar by verskeie Eisteddfods. Hy het ook natuurlik die koor gelei om die reuse suksesse te behaal soos hierbo uiteengesit.
Hierdie is voorwaar ‘n geleentheid wat nie gemis moet word nie! Kaartjies kos R100 vir lede ,R120 vir nie-lede, R50 vir Skoliere en is te kry by Lilliput, CUPZ Cafe en by die deure van die Gemeenskapsaal Stilbaai Wes. Die konsert begin stiptelik 7nm.
Suksesvolle en gelukkige mense word deur ander bewonder en dit maak hulle ‘n maklike teiken vir jaloesie.
Jaloesie is niks anders as afguns op ander vir dit wat hulle is, het, of bereik het nie.
Volgens my is jaloerse mense dikwels ongelukkig, met ‘n lae selfbeeld, bang en kwaad vir die wêreld.
Maar as hulle net besef dat jaloesie so onnodig is. Elkeen van ons is uniek met verskillende en wonderlike gawes en talente. Dit moet net ontdek word.
Aanvaar en hou van jouself net soos jy is.
‘n Goeie selfbeeld sal verseker dat jy jouself na waarde sal ag.
Jare nadat ek die woorde op ‘n plakkaat teen die muur van ‘n Kinderhuis gelees het bly dit steeds by my: “I know I am a something, because God, he makes no junk”.
Fokus op dit waarmee jy goed is en vergeet om ander te beny vir wat hulle kan doen. Dinge gaan in elk geval nie altyd so goed met ander as wat dit lyk nie.
Jaloesie van ‘n vriend (in) maak seer maar voor jy terugkap en oorreageer onthou: “’n Jaloerse persoon se optrede sê iets van hulle en hoe jy daarop reageer, sê weer iets van jou” !
Probeer die persoon se optrede verstaan en moet nie oor jou vriend (in) skinder nie. Vir al wat jy weet gaan hulle deur ‘n moeilike tyd. Wat ookal – moet net nie toelaat dat hulle optrede jou terughou om te presteer of om te doen wat jou gelukkig maak nie.
Jy mag nie toelaat dat iemand se jaloesie jou in jouself laat twyfel en met ‘n minderwaardigheids gevoel/kompleks laat nie.
Dis juis die tyd wat jy jou ster moet laat blink.
“Jealousy is when you count someone else’s blessings instead of your own”.
Kansa Art From The Heart Bied Mooiste Kunswerke
Die mooiste kunswerke is besig om in te stroom vir die jaarlikse KANSA Art From The Heart- wat op Vrydag, 6 Oktober 2017 om 18:00 by die St Augustine Kerksaal, Meadestraat, George, aangebied word. Meer as 50 kunstenaars vanuit die Klein-Karoo en die Suid-Kaap neem vanjaar aan die projek deel.
Stilbaai het vanjaar weer van die mooiste skilderye ingestuur. Deelnemende Kunstenaars is onder meer Anita Barnard, Leone de Koning, Margie Smith, Chris Neser, Hugonda Breytenbach, Kassie van Noorwyk, Annie Albertyn en andere.
KANSA voorsien deelnemende kunstenaars van skilderdoeke en die hartskunswerk van die onderskeie kunstenaars word dan aan KANSA geskenk. Al die betrokke kunstenaars se werke word dan op Vrydag, 6 Otober 2017 uitgestal en opgeveil ten bate van KANSA Suid-Kaap Karoo wat die fondse weer op hul beurt aanwend vir dienslewering in die Streek.
“Ons is besonder dankbaar teenoor elke kunstenaar. Die werke wat ons tans al ontvang het is pragtig en werklik besonders. Die publiek is welkom om die veiling van die Suid-Kaap se beste kunstenaars by te woon teen R50 per persoon.
Vir meer inligting kontak Lucinda by 044 874 4824 of 082 66 33 529 of epos by lucinda@cansa.org.za.
SHADES OF PINK BORSKANKERSTAP!
Die jaarlikse KANSA Borskankerstap het vanjaar ‘n tema wat werklik skakerings vermaak vir die deelnemers skep. Die tema vir vanjaar se borskankerstap is “Shades of Pink”. Die borskankerstap vind ouder gewoonte weer by Langeberg Mall plaas, hierdie keer op Woensdag, 11 Oktober.
“Ons begin eers om 18:00 alhoewel ons reeds vanaf 17:00 beskikbaar sal wees vir inskrywings. Die tydsbepaling maak dit moontlik vir alle deelnemers om eers hul werksdag af te sluit en daarna rustig hul tekkies aan te trek en saam te stap.”
Vooraf-inskrywings kan reeds gedoen word. Skakel Lucinda by 082 66 33 529 of epos by lucinda@cansa.org.za. Begin jou kuite op ‘n krul trek en jou lyfie wikkel! Hier kom ‘n ding! Dis KANSA Borskankerstap op Woensdag, 11 Oktober om 18:00 by die Langeberg Mall!
Almal kan deelneem en dit is die ideale geleentheid vir besighede en organisasies om hul ondersteuning te wys en bietjie span te bou. Die sowat 5km roete is maklik en toeganklik vir alle deelnemers! Die sirkelroete word twee keer geloop (om die Mall. Diegene wat graag reeds per epos wil registreer, kan vir Lucinda Viljoen epos by lucinda@cansa.org.za. Die verrigtinge gaan om sowat 19:30 afgehandel wees. Kostes beloop R40 per volwassene en R15 vir kinders onder 15 jaar.
Enige organisasies of besighede wat graag van hierdie geleentheid gebruik wil maak vir bemarkingsdoeleindes, kan Lucinda skakel.
082 66 33 529
Oordenking – DIE ONBEPAALDE TYD
Lees: Prediker 3 : 1 – 15Lees: Prediker 3 : 1 – 15Fokusvers: Prediker 3: 1 en 2
Tyd is deel van God se skepping. Voor die skepping was daar nie tyd nie. Wanneer God die son, maan en sterre skep begin die sirkelgang, die herhaling van dag en nag, van seisoene, van peroides wat ingedeel is in jare, dae, ure, minute. Reeds in die eerste hoofstukke van die Bybel lees ons van die ouderdom van mense, maar ook van die sirkelgang – hy is gebore en hy het gesterwe.
Wat mooi en wonderlik moes wees, is deur die tragiese van die sondeval vernietig. Toe die mens gesondig het in die paradys, het hy nie in die ruimte ingeskiet nie, maar ‘n tydgebonde wese gebly. Tyd raak egter in plaas van ‘n seën vir die mens soos God bedoel het, nou die groot monster wat hom wil verslind.
Daarom is Prediker 3 ‘n klaaglied, omdat daar ‘n tyd vir alles is, ‘n tyd om te kom en ‘n tyd om te gaan. Jy kan nie iets oorleef nie. Selfs die skepping is mooi op sy tyd en dan verweer dit. Daar is ‘n tyd om gebore te word en ‘n tyd om te sterwe. Besef ons dit – die twee grootste oomblikke van jou lewe het jy geen beheer oor nie. Jy kan nie bepaal wanneer jy gebore wil word nie en jy kan nie bepaal wanneer jy wil sterwe nie. Jy is passief in die twee grootste oomblikke van jou lewe.
Daar is egter iets wat ons moet raaksien: Prediker roep na ‘n Verlosser wat ons uit die greep van tyd kan verlos. Jesus Christus het dit gedoen. Wat het Hy gedoen?Sy Vader beskik alles, Hy kom in die volheid van die tyd, in volle beheer word Hy gebore op die uur waarin die hele wêreld na ‘n Verlosser soek. God bepaal die geboorteuur. Christus word gebore binne tyd en ruimte, vir alles is daar ‘n tyd, so moet Maria dikwels hoor dat Sy uur nog nie gekom het nie. Dan kom die werklike uur – die uur van kruisiging. Hy sterf op die uur waarin Hy moet sterf, drie dae volgens Goddelike bepaling in die graf. Toe Christus die dood oorwin, breek Hy die sirkelgang van geboorte en sterwe. Hy maak dit moontlik sodat God die onbepaalde tyd in die harte van mense deur sy Heilige Gees kan werk.
Onbepaalde tyd – die ewige lewe. Dit bewerk Hy deur die wedergeboorte – iemand wat wedergebore is, het ‘n begin, maar geen einde nie, ons sterwe is dan slegs deurgang na die ewige lewe. Daarna verlang ons, dit is ons toekomsverwagting.
STILBAAI SE KUIERKOS RESEPTEBOEK BEKENDSTELLING
Die Busy Lizzy Huis- en Tuinbouklub in Stilbaai het Dinsdag 19 September hul jaarlikse fondsinsamelingsfunksie vir Huis Stilbaai en Jagersbosch Gemeenskapsorgsentrum in die gemeenskapsaal Stilbaai gehou. Elsabe Alderich, die pretprater, was die gasspreker. Die projek is vir ons moontlik gemaak deur die wye ondersteuning van goeie borge. Die “Mad Hatter Tea Party” was ‘n groot sukses en die spreker het die gaste behoorlik laat lag.
Die Busy Lizzy Klub het ook van die geleentheid gebruik gemaak om hul resepteboek, STILBAAI SE KUIERKOS, bekend te stel. Al die resepte is getoetste resepte verkry van die klublede en hul vriende. Die projek is vir ons moontlik gemaak deur die ondersteuning van VAN LOVEREN, SOIL, MOSSTRICH, STILBAAI SPAR EN LADISMITH KAAS wat die volle drukkerskoste vir ons betaal het. Die boek beslaan 224 bladsye, mooi kleurfotos en verkoop vir R150.00 elk. Ons hoop om dit landwyd te versprei deur middel van die toeriste wat op Stilbaai kom vakansie hou. Deur die herdruk van eksemplare kan dit ‘n langtermyn projek word om fondse vir die twee instansies te genereer. Die boek is verkrygbaar by Helena le Roux, Christa Kunz, Leone de Koning en Maryna Huggett, maar enige klublid sal u kan verwys.
Alle fondse wat deur die projekte van Busy Lizzie Huis- en Tuinbouklub genereer word, word verdeel tussen Huis Stilbaai en Jagersbosch.
LEES : Rut 1 Elimelek en sy vrou [...]
UITNODIGING VIR BYWONING VAN WERKSWINKEL
U word hierby uitgenooi na die werkswinkel van [...]
Copyright © Hessequa Nuus